CELEX: 32017R0582
Language: el
Date: 2016-06-29 00:00:00
Title: Κατ' εξουσιοδότηση κανονισμός (ΕΕ) 2017/582 της Επιτροπής, της 29ης Ιουνίου 2016, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον καθορισμό της υποχρέωσης εκκαθάρισης για τα παράγωγα που αποτελούν αντικείμενο διαπραγμάτευσης σε ρυθμιζόμενες αγορές και τον χρονισμό της αποδοχής προς εκκαθάριση (Κείμενο που παρουσιάζει ενδιαφέρον για τον ΕΟΧ )

31.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/224
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/582 ΤΗΣ ΕΠΙΤΡΟΠΉΣ
   της 29ης Ιουνίου 2016
   για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον καθορισμό της υποχρέωσης εκκαθάρισης για τα παράγωγα που αποτελούν αντικείμενο διαπραγμάτευσης σε ρυθμιζόμενες αγορές και τον χρονισμό της αποδοχής προς εκκαθάριση
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 29 παράγραφος 3,
   Εκτιμώντας τα ακόλουθα:
   
               (1)
            
            
               Για τη διαχείριση λειτουργικών και άλλων κινδύνων, όταν οι εκκαθαριζόμενες συναλλαγές παραγώγων υποβάλλονται και γίνονται αποδεκτές για εκκαθάριση, και για την παροχή βεβαιότητας στους αντισυμβαλλομένους το συντομότερο δυνατό, είναι σημαντικό να καθορίζεται αν μια εκκαθαριζόμενη συναλλαγή παραγώγων θα γίνεται αποδεκτή για εκκαθάριση από κεντρικό αντισυμβαλλόμενο σε πρώιμο στάδιο, και στο μέτρο του δυνατού πριν από την ημερομηνία σύναψης της συναλλαγής, καθώς και οι συνέπειες σε περίπτωση που ένας κεντρικός αντισυμβαλλόμενος δεν αποδεχτεί για εκκαθάριση τη συναλλαγή παραγώγων που έχει υποβληθεί.
            
         
               (2)
            
            
               Για την εφαρμογή κλιμακωτών τεχνικών λύσεων οι οποίες διασφαλίζουν ότι οι εκκαθαριζόμενες συναλλαγές παραγώγων μπορούν να υποβληθούν και να γίνουν αποδεκτές για εκκαθάριση με τη μεγαλύτερη τεχνολογικά δυνατή ταχύτητα, οι πληροφορίες που απαιτούνται από έναν τόπο διαπραγμάτευσης και έναν κεντρικό αντισυμβαλλόμενο για την εκτέλεση των καθηκόντων τους θα πρέπει να καθορίζονται εκ των προτέρων και να προσδιορίζονται με σαφήνεια στην τεκμηρίωση του τόπου διαπραγμάτευσης και του κεντρικού αντισυμβαλλομένου.
            
         
               (3)
            
            
               Για την κατάλληλη τιμολόγηση των συναλλαγών σε παράγωγα, οι αντισυμβαλλόμενοι λαμβάνουν υπόψη ότι οι εκκαθαριζόμενες σε κεντρικό επίπεδο συναλλαγές υπόκεινται σε διαφορετικό καθεστώς εξασφαλίσεων από ό,τι οι μη εκκαθαριζόμενες σε κεντρικό επίπεδο συναλλαγές, ανεξαρτήτως του αν η συναλλαγή εκκαθαρίζεται επειδή υπάρχει η εντολή εκκαθάρισης ή αν η συναλλαγή εκκαθαρίζεται επειδή η εκκαθάριση έχει κατά τα άλλα συμφωνηθεί από τα ενδιαφερόμενα μέρη. Ως εκ τούτου, οι αντισυμβαλλόμενοι θα πρέπει να επωφελούνται από την ύπαρξη της ίδιας διαδικασίας και των ίδιων απαιτήσεων για τις υποχρεωτικά εκκαθαριζόμενες και τις εθελοντικά εκκαθαριζόμενες συναλλαγές σε παράγωγα, προκειμένου να διασφαλιστεί ότι οι συναλλαγές εκκαθαριζόμενων παραγώγων υποβάλλονται και γίνονται αποδεκτές για εκκαθάριση με τη μεγαλύτερη τεχνολογικά δυνατή ταχύτητα.
            
         
               (4)
            
            
               Στις περιπτώσεις που οι εκκαθαριζόμενες συναλλαγές παραγώγων συνάπτονται σε τόπο διαπραγμάτευσης, προκειμένου να προσδιοριστεί, πριν από την ημερομηνία σύναψης της συναλλαγής, αν η συναλλαγή θα εκκαθαριστεί από κεντρικό αντισυμβαλλόμενο, ο τόπος διαπραγμάτευσης και ο κεντρικός αντισυμβαλλόμενος θα πρέπει να διαθέτουν κανόνες που να εξασφαλίζουν ότι η εν λόγω συναλλαγή μπορεί να εκκαθαριστεί αυτόματα. Σε αντίθετη περίπτωση, ο τόπος διαπραγμάτευσης θα πρέπει να παρέχει τη δυνατότητα στα εκκαθαριστικά μέλη του κεντρικού αντισυμβαλλομένου να ελέγχουν τις εντολές σε σχέση με τα όρια που καθορίζονται για τους πελάτες τους.
            
         
               (5)
            
            
               Οι προθεσμίες που παρέχονται σε έναν τόπο διαπραγμάτευσης για την επεξεργασία μιας εκκαθαριζόμενης συναλλαγής παραγώγων θα πρέπει να είναι μικρότερες για εκκαθαριζόμενα παράγωγα που αποτελούν αντικείμενο διαπραγμάτευσης με ηλεκτρονικά μέσα από ό,τι για εκκαθαριζόμενα παράγωγα που αποτελούν αντικείμενο διαπραγμάτευσης με μη ηλεκτρονικά μέσα, καθώς το επίπεδο αυτόματης επεξεργασίας αναμένεται να είναι υψηλότερο στην πρώτη περίπτωση.
            
         
               (6)
            
            
               Ένας τόπος διαπραγμάτευσης θα πρέπει να αποστέλλει τις πληροφορίες που σχετίζονται με τις εκκαθαριζόμενες συναλλαγές παραγώγων σε έναν κεντρικό αντισυμβαλλόμενο σε προσυμφωνημένη ηλεκτρονική μορφή, τόσο για εκκαθαριζόμενα παράγωγα που αποτελούν αντικείμενο διαπραγμάτευσης με ηλεκτρονικά μέσα όσο και για εκκαθαριζόμενα παράγωγα που αποτελούν αντικείμενο διαπραγμάτευσης με μη ηλεκτρονικά μέσα. Ως εκ τούτου, η προθεσμία που παρέχεται σε έναν κεντρικό αντισυμβαλλόμενο για να αποφασίσει αν μια συναλλαγή εκκαθαριζόμενων παραγώγων μπορεί να γίνει αποδεκτή για εκκαθάριση θα πρέπει να είναι η ίδια για εκκαθαριζόμενα παράγωγα που αποτελούν αντικείμενο διαπραγμάτευσης με ηλεκτρονικά μέσα και για εκκαθαριζόμενα παράγωγα που αποτελούν αντικείμενο διαπραγμάτευσης με μη ηλεκτρονικά μέσα.
            
         
               (7)
            
            
               Η επεξεργασία των εκκαθαριζόμενων συναλλαγών παραγώγων που συνάπτονται σε διμερή βάση είναι συνήθως λιγότερο αυτοματοποιημένη σε σχέση με την επεξεργασία εκκαθαριζόμενων συναλλαγών παραγώγων που συνάπτονται σε έναν τόπο διαπραγμάτευσης. Επομένως, η προθεσμία που παρέχεται στους αντισυμβαλλομένους για την υποβολή μιας εκκαθαριζόμενης συναλλαγής παραγώγων που συνάπτεται σε διμερή βάση σε έναν κεντρικό αντισυμβαλλόμενο θα πρέπει να είναι μεγαλύτερη από την προθεσμία που παρέχεται για μια εκκαθαριζόμενη συναλλαγή παραγώγων που συνάπτεται σε έναν τόπο διαπραγμάτευσης.
            
         
               (8)
            
            
               Για τη διαχείριση των πιστωτικών κινδύνων που σχετίζονται με τις εκκαθαριζόμενες συναλλαγές παραγώγων που συνάπτονται σε διμερή βάση, ο κεντρικός αντισυμβαλλόμενος θα πρέπει να επιτρέπει στα εκκαθαριστικά μέλη να ελέγχουν τα στοιχεία συναλλαγής των πελατών τους και να αποφασίζουν αν θα την αποδεχτούν. Καθώς η διαδικασία μεταξύ ενός κεντρικού αντισυμβαλλομένου και ενός εκκαθαριστικού μέλους είναι συνήθως αυτοματοποιημένη, η εν λόγω διαδικασία θα πρέπει να είναι συντομότερη.
            
         
               (9)
            
            
               Οι κεντρικοί αντισυμβαλλόμενοι, καθώς και τα εκκαθαριστικά μέλη, διαχειρίζονται τον πιστωτικό κίνδυνο που συνδέεται με τη δημιουργία τρεχόντων ανοιγμάτων που προκύπτουν από την εκκαθάριση των εκκαθαριζόμενων παραγώγων. Συνήθως, αυτό περιλαμβάνει τον καθορισμό ορίων από τον κεντρικό αντισυμβαλλόμενο ή το εκκαθαριστικό μέλος ανά αντισυμβαλλόμενο, προκειμένου να μετριαστεί ο συνδεόμενος κίνδυνος ανοίγματος, ο οποίος μπορεί να οδηγήσει σε νέες αιτήσεις εκκαθάρισης ορισμένων εκκαθαριζόμενων συναλλαγών παραγώγων που δεν γίνονται αποδεκτές από το εκκαθαριστικό μέλος ή από τον κεντρικό αντισυμβαλλόμενο. Η διασφάλιση ότι οι εκκαθαριζόμενες συναλλαγές παραγώγων υποβάλλονται για εκκαθάριση με τη μεγαλύτερη τεχνολογικά δυνατή ταχύτητα δεν συνεπάγεται, ως εκ τούτου, ότι όλες οι εκκαθαριζόμενες συναλλαγές παραγώγων θα γίνουν αποδεκτές για εκκαθάριση σε όλες τις περιπτώσεις. Σε περίπτωση που οι εκκαθαριζόμενες συναλλαγές παραγώγων δεν γίνονται αποδεκτές για εκκαθάριση, οι αντισυμβαλλόμενοι θα πρέπει να γνωρίζουν με μεγαλύτερη σαφήνεια πώς να αντιμετωπίζουν τις εν λόγω συναλλαγές, προκειμένου να αντισταθμίζουν τον κίνδυνο που προκύπτει από αυτές.
            
         
               (10)
            
            
               Δεδομένου ότι η επεξεργασία μιας εκκαθαριζόμενης συναλλαγής παραγώγων που συνάπτεται ηλεκτρονικά σε έναν τόπο διαπραγμάτευσης και υποβάλλεται για εκκαθάριση σε έναν κεντρικό αντισυμβαλλόμενο απαιτεί περιορισμένο χρόνο, ο χρόνος για την κίνηση της αγοράς και για την αλλαγή της τιμής και του κινδύνου της εκκαθαριζόμενης συναλλαγής παραγώγων, μεταξύ της εντολής και της μη αποδοχής, είναι επίσης πολύ περιορισμένος. Εφόσον η ζημία που ενδεχομένως θα υποστούν οι αντισυμβαλλόμενοι των οποίων οι συναλλαγές δεν γίνονται αποδεκτές για εκκαθάριση από τον κεντρικό αντισυμβαλλόμενο είναι αμελητέα, και προκειμένου να παρέχεται βεβαιότητα στους αντισυμβαλλομένους, οι εκκαθαριζόμενες συναλλαγές παραγώγων που συνάπτονται ηλεκτρονικά σε έναν τόπο διαπραγμάτευσης και δεν γίνονται αποδεκτές για εκκαθάριση από έναν κεντρικό αντισυμβαλλόμενο θα πρέπει να θεωρούνται άκυρες.
            
         
               (11)
            
            
               Δεδομένου ότι η επεξεργασία εκκαθαριζόμενων συναλλαγών παραγώγων, πλην των εκκαθαριζόμενων συναλλαγών παραγώγων που συνάπτονται ηλεκτρονικά σε έναν τόπο διαπραγμάτευσης, απαιτεί συνήθως περισσότερο χρόνο, το εν λόγω χρονικό διάστημα μπορεί να είναι επαρκώς μεγάλο ώστε να κινηθεί η αγορά, και προκειμένου να αλλάξει στο μεταξύ σημαντικά η τιμή και ο κίνδυνος της εκκαθαριζόμενης συναλλαγής παραγώγων. Ως εκ τούτου, η ακύρωση της συναλλαγής μπορεί να μην είναι η κατάλληλη αντιμετώπιση για όλες τις συναλλαγές που δεν γίνονται αποδεκτές από τον κεντρικό αντισυμβαλλόμενο. Για την παροχή βεβαιότητας σχετικά με την αντιμετώπιση των εκκαθαριζόμενων συναλλαγών παραγώγων, πλην των εκκαθαριζόμενων συναλλαγών παραγώγων που συνάπτονται ηλεκτρονικά σε έναν τόπο διαπραγμάτευσης και δεν γίνονται αποδεκτές από έναν κεντρικό αντισυμβαλλόμενο για εκκαθάριση, οι κανόνες του τόπου διαπραγμάτευσης και οι συμβατικές ρυθμίσεις μεταξύ των αντισυμβαλλομένων, κατά περίπτωση, θα πρέπει να αποσαφηνίζουν εκ των προτέρων πώς πρέπει να αντιμετωπίζονται οι εν λόγω συναλλαγές.
            
         
               (12)
            
            
               Στην περίπτωση που μια εκκαθαριζόμενη συναλλαγή παραγώγων δεν γίνεται αποδεκτή για εκκαθάριση, για λόγους που δεν συνδέονται με τον πιστωτικό κίνδυνο, όπως τεχνικά ή υλικά προβλήματα που προκύπτουν από τη διαβίβαση ανακριβών ή ελλιπών πληροφοριών, οι αντισυμβαλλόμενοι μπορεί να εξακολουθούν να επιθυμούν την εκκαθάριση της εν λόγω συναλλαγής παραγώγων. Στις περιπτώσεις που και οι δύο αντισυμβαλλόμενοι συμφωνούν να υποβάλλουν εκ νέου τη συναλλαγή, με την προϋπόθεση ότι η συναλλαγή θα υποβληθεί εκ νέου εντός σχετικά σύντομου χρονικού διαστήματος από την πρώτη υποβολή και ότι η εκ νέου υποβολή επιτρέπει τη διερεύνηση και τη διαπίστωση του λόγου για τον οποίο η συναλλαγή δεν έγινε αποδεκτή για εκκαθάριση, μπορεί να επιτρέπεται μια δεύτερη υποβολή με τη μορφή μιας νέας εκκαθαριζόμενης συναλλαγής παραγώγων με τους ίδιους οικονομικούς όρους, καθώς εξακολουθεί να εξασφαλίζει την ορθή διαχείριση λειτουργικών ή άλλων μη πιστωτικών κινδύνων.
            
         
               (13)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και εκείνες που προβλέπονται στον κανονισμό (ΕΕ) αριθ. 600/2014 να εφαρμόζονται από την ίδια ημερομηνία.
            
         
               (14)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (15)
            
            
               Η ΕΑΚΑΑ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ρυθμίσεις για τη διευκόλυνση της μεταβίβασης πληροφοριών
   1.   Ένας τόπος διαπραγμάτευσης αναφέρει αναλυτικά στους κανόνες του τις πληροφορίες που απαιτούνται από τους αντισυμβαλλομένους μιας εκκαθαριζόμενης συναλλαγής παραγώγων, προκειμένου να υποβάλει την εν λόγω συναλλαγή σε έναν κεντρικό αντισυμβαλλόμενο για εκκαθάριση, καθώς και τη μορφή στην οποία πρέπει να παρέχονται οι εν λόγω πληροφορίες.
   2.   Ένας κεντρικός αντισυμβαλλόμενος αναφέρει αναλυτικά στους κανόνες του τις πληροφορίες που απαιτούνται από τους αντισυμβαλλομένους μιας εκκαθαριζόμενης συναλλαγής παραγώγων και από τους τόπους διαπραγμάτευσης, προκειμένου να εκκαθαρίσει την εν λόγω συναλλαγή, καθώς και τη μορφή στην οποία πρέπει να παρέχονται οι εν λόγω πληροφορίες.
   Άρθρο 2
   Προσυναλλακτικός έλεγχος για εκκαθαριζόμενες συναλλαγές παραγώγων που συνάπτονται σε έναν τόπο διαπραγμάτευσης
   1.   Οι τόποι διαπραγμάτευσης και τα εκκαθαριστικά μέλη εφαρμόζουν, για τις εντολές για τη σύναψη εκκαθαριζόμενων συναλλαγών παραγώγων σε έναν τόπο διαπραγμάτευσης, τις απαιτήσεις που ορίζονται στις παραγράφους 2, 3 και 4, εκτός από τις περιπτώσεις όπου πληρούνται όλες οι προϋποθέσεις που ορίζονται στα στοιχεία α), β) και γ) της παρούσας παραγράφου:
   
               α)
            
            
               οι κανόνες του τόπου διαπραγμάτευσης απαιτούν από κάθε μέλος ή συμμετέχοντα του τόπου διαπραγμάτευσης που δεν είναι εκκαθαριστικό μέλος ενός κεντρικού αντισυμβαλλομένου μέσω του οποίου εκκαθαρίζεται η εκκαθαριζόμενη συναλλαγή παραγώγων, να έχει μια συμβατική ρύθμιση με ένα εκκαθαριστικό μέλος του κεντρικού αντισυμβαλλομένου, βάσει της οποίας το εκκαθαριστικό μέλος καθίσταται αυτόματα αντισυμβαλλόμενος στην εκκαθαριζόμενη συναλλαγή παραγώγων·
            
         
               β)
            
            
               οι κανόνες του κεντρικού αντισυμβαλλομένου προβλέπουν ότι η εκκαθαριζόμενη συναλλαγή παραγώγων που συνάπτεται σε έναν τόπο διαπραγμάτευσης εκκαθαρίζεται αυτόματα και άμεσα, με το εκκαθαριστικό μέλος που αναφέρεται στο στοιχείο α) να καθίσταται αντισυμβαλλόμενος του κεντρικού αντισυμβαλλομένου·
            
         
               γ)
            
            
               οι κανόνες του τόπου διαπραγμάτευσης προβλέπουν ότι το μέλος ή ο συμμετέχων του τόπου διαπραγμάτευσης ή ο πελάτης του καθίσταται αντισυμβαλλόμενος στην εκκαθαριζόμενη συναλλαγή παραγώγων, μετά την εκκαθάριση της εκκαθαριζόμενης συναλλαγής παραγώγων, σύμφωνα με τις άμεσες ή έμμεσες ρυθμίσεις εκκαθάρισης που έχουν συναφθεί με το εκκαθαριστικό μέλος.
            
         2.   Ένας τόπος διαπραγμάτευσης παρέχει εργαλεία για την εξασφάλιση του προσυναλλακτικού ελέγχου, ανά εντολή, από κάθε εκκαθαριστικό μέλος, των ορίων που καθορίζονται και τηρούνται από το εν λόγω εκκαθαριστικό μέλος για τον πελάτη του, σύμφωνα με τον κατ' εξουσιοδότηση κανονισμό (ΕΕ) 2017/589 (3).
   3.   Ένας τόπος διαπραγμάτευσης εξασφαλίζει, πριν από την ολοκλήρωση της εντολής, ότι η εντολή του πελάτη βρίσκεται εντός των ορίων που ισχύουν για τον εν λόγω πελάτη σύμφωνα με την παράγραφο 2:
   
               α)
            
            
               εντός 60 δευτερολέπτων από τη λήψη της εντολής, όταν η εντολή υποβάλλεται ηλεκτρονικά·
            
         
               β)
            
            
               εντός 10 λεπτών από τη λήψη της εντολής, όταν η εντολή δεν υποβάλλεται ηλεκτρονικά·
            
         4.   Όταν η εντολή δεν βρίσκεται εντός των ορίων που ισχύουν για τον πελάτη σύμφωνα με την παράγραφο 2, ο τόπος διαπραγμάτευσης ενημερώνει τον πελάτη και το εκκαθαριστικό μέλος ότι η εντολή δεν μπορεί να ολοκληρωθεί, σύμφωνα με τα ακόλουθα χρονοδιαγράμματα:
   
               α)
            
            
               όταν η εντολή υποβάλλεται ηλεκτρονικά, σε πραγματικό χρόνο·
            
         
               β)
            
            
               όταν η εντολή δεν υποβάλλεται ηλεκτρονικά, εντός 5 λεπτών από τη στιγμή που η εντολή ελέγχθηκε σε σχέση με τα ισχύοντα όρια.
            
         Άρθρο 3
   Χρονοδιαγράμματα για τη διαβίβαση πληροφοριών για εκκαθαριζόμενες συναλλαγές παραγώγων που συνάπτονται σε έναν τόπο διαπραγμάτευσης
   1.   Ο τόπος διαπραγμάτευσης, ο κεντρικός αντισυμβαλλόμενος και το εκκαθαριστικό μέλος υπόκεινται στις απαιτήσεις που ορίζονται στις παραγράφους 2 έως 5 του παρόντος άρθρου, εκτός από τις περιπτώσεις όπου πληρούνται όλες οι προϋποθέσεις που ορίζονται στο άρθρο 2 παράγραφος 1 στοιχεία α), β) και γ).
   2.   Για εκκαθαριζόμενες συναλλαγές παραγώγων που συνάπτονται ηλεκτρονικά σε έναν τόπο διαπραγμάτευσης, ο τόπος διαπραγμάτευσης διαβιβάζει τις πληροφορίες που σχετίζονται με κάθε συναλλαγή στον κεντρικό αντισυμβαλλόμενο εντός 10 δευτερολέπτων από τη σύναψη της συναλλαγής.
   3.   Για εκκαθαριζόμενες συναλλαγές παραγώγων που δεν συνάπτονται ηλεκτρονικά σε έναν τόπο διαπραγμάτευσης, ο τόπος διαπραγμάτευσης διαβιβάζει τις πληροφορίες που σχετίζονται με κάθε συναλλαγή στον κεντρικό αντισυμβαλλόμενο εντός 10 λεπτών από τη σύναψη της συναλλαγής.
   4.   Ο κεντρικός αντισυμβαλλόμενος αποδέχεται ή δεν αποδέχεται για εκκαθάριση μια εκκαθαριζόμενη συναλλαγή παραγώγων που έχει συναφθεί σε έναν τόπο διαπραγμάτευσης, εντός 10 δευτερολέπτων από τη λήψη των πληροφοριών από τον τόπο διαπραγμάτευσης, και ενημερώνει το εκκαθαριστικό μέλος και τον τόπο διαπραγμάτευσης για τυχόν μη αποδοχή σε πραγματικό χρόνο.
   5.   Το εκκαθαριστικό μέλος και ο τόπος διαπραγμάτευσης ενημερώνουν τον αντισυμβαλλόμενο που συνήψε την εκκαθαριζόμενη συναλλαγή παραγώγων στον τόπο διαπραγμάτευσης σχετικά με τη μη αποδοχή, αμέσως μόλις ο κεντρικός αντισυμβαλλόμενος τους ενημερώσει για τη μη αποδοχή.
   Άρθρο 4
   Χρονοδιαγράμματα για τη διαβίβαση πληροφοριών για εκκαθαριζόμενες συναλλαγές παραγώγων που συνάπτονται σε διμερή βάση
   1.   Για εκκαθαριζόμενες συναλλαγές παραγώγων που συνάπτονται από τους αντισυμβαλλομένους σε διμερή βάση, το εκκαθαριστικό μέλος:
   
               α)
            
            
               λαμβάνει αποδεικτικά στοιχεία από τον πελάτη του σχετικά με το χρονοδιάγραμμα σύναψης της συναλλαγής που υποβάλλεται για εκκαθάριση·
            
         
               β)
            
            
               εξασφαλίζει ότι οι αντισυμβαλλόμενοι διαβιβάζουν στον κεντρικό αντισυμβαλλόμενο τις πληροφορίες που αναφέρονται στο άρθρο 1 παράγραφος 2, εντός 30 λεπτών από τη σύναψη της συναλλαγής.
            
         2.   Ο κεντρικός αντισυμβαλλόμενος διαβιβάζει στο εκκαθαριστικό μέλος του τις πληροφορίες που αναφέρονται στην παράγραφο 1 στοιχείο β) σχετικά με τη συναλλαγή, εντός 60 δευτερολέπτων από τη λήψη των εν λόγω πληροφοριών από τους αντισυμβαλλομένους. Το εκκαθαριστικό μέλος αποδέχεται ή δεν αποδέχεται τη συναλλαγή, εντός 60 δευτερολέπτων από τη λήψη των πληροφοριών από τον κεντρικό αντισυμβαλλόμενο.
   3.   Ο κεντρικός αντισυμβαλλόμενος αποδέχεται ή δεν αποδέχεται την εκκαθάριση μιας εκκαθαριζόμενης συναλλαγής παραγώγων, εντός 10 δευτερολέπτων από τη λήψη της αποδοχής ή μη αποδοχής του εκκαθαριστικού μέλους.
   4.   Ωστόσο, οι παράγραφοι 2 και 3 του παρόντος άρθρου δεν ισχύουν στις περιπτώσεις όπου πληρούνται όλες οι ακόλουθες προϋποθέσεις:
   
               α)
            
            
               οι κανόνες του κεντρικού αντισυμβαλλομένου εξασφαλίζουν τον καθορισμό και την τήρηση, σε τακτική βάση, ορίων από το εκκαθαριστικό μέλος για τον πελάτη του, σύμφωνα με τον κατ' εξουσιοδότηση κανονισμό (ΕΕ) 2017/589·
            
         
               β)
            
            
               οι κανόνες του κεντρικού αντισυμβαλλομένου προβλέπουν ότι μια εκκαθαριζόμενη συναλλαγή παραγώγων που βρίσκεται εντός των ορίων, σύμφωνα με το στοιχείο α) της παρούσας παραγράφου, εκκαθαρίζεται αυτόματα από τον κεντρικό αντισυμβαλλόμενο, εντός 60 δευτερολέπτων από τη λήψη των πληροφοριών σχετικά με την εκκαθαριζόμενη συναλλαγή παραγώγων από τους αντισυμβαλλομένους.
            
         5.   Ο κεντρικός αντισυμβαλλόμενος που δεν αποδέχεται για εκκαθάριση μια εκκαθαριζόμενη συναλλαγή παραγώγων που συνάπτεται σε διμερή βάση ενημερώνει το εκκαθαριστικό μέλος για τη μη αποδοχή σε πραγματικό χρόνο. Το εκκαθαριστικό μέλος ενημερώνει για τη μη αποδοχή τον αντισυμβαλλόμενο που συνήψε τη συναλλαγή, αμέσως μόλις ενημερωθεί από τον κεντρικό αντισυμβαλλόμενο.
   Άρθρο 5
   Αντιμετώπιση εκκαθαριζόμενων συναλλαγών παραγώγων που δεν γίνονται αποδεκτές για εκκαθάριση
   1.   Στις περιπτώσεις που μια εκκαθαριζόμενη συναλλαγή παραγώγων που συνάπτεται σε έναν τόπο διαπραγμάτευσης ηλεκτρονικά δεν γίνεται αποδεκτή από τον κεντρικό αντισυμβαλλόμενο, ο τόπος διαπραγμάτευσης ακυρώνει την εν λόγω σύμβαση.
   2.   Στις περιπτώσεις που μια εκκαθαριζόμενη συναλλαγή παραγώγων, πλην αυτών που συνάπτονται σε έναν τόπο διαπραγμάτευσης ηλεκτρονικά, δεν γίνεται αποδεκτή από τον κεντρικό αντισυμβαλλόμενο, η αντιμετώπιση της συναλλαγής διέπεται από:
   
               α)
            
            
               τους κανόνες του τόπου διαπραγμάτευσης, στις περιπτώσεις που η σύμβαση υποβάλλεται για εκκαθάριση σύμφωνα με τους κανόνες του τόπου διαπραγμάτευσης·
            
         
               β)
            
            
               τη συμφωνία μεταξύ των αντισυμβαλλομένων σε όλες τις υπόλοιπες περιπτώσεις.
            
         3.   Στις περιπτώσεις που η μη αποδοχή οφείλεται σε τεχνικό ή υλικό πρόβλημα, η εκκαθαριζόμενη συναλλαγή παραγώγων μπορεί να υποβληθεί για εκκαθάριση άλλη μία φορά, εντός μιας ώρας από την προηγούμενη υποβολή, με τη μορφή νέας συναλλαγής αλλά με τους ίδιους οικονομικούς όρους, υπό την προϋπόθεση ότι και οι δύο αντισυμβαλλόμενοι έχουν συμφωνήσει για την εκ νέου υποβολή. Ο τόπος διαπραγμάτευσης στον οποίο συνήφθη αρχικά η εκκαθαριζόμενη συναλλαγή παραγώγων δεν υπόκειται στις απαιτήσεις του άρθρου 8 του κανονισμού (ΕΕ) αριθ. 600/2014 για την υποβολή της δεύτερης εκκαθαριζόμενης συναλλαγής παραγώγων για εκκαθάριση.
   Άρθρο 6
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός εφαρμόζεται από την ημερομηνία που αναφέρεται στο άρθρο 55 δεύτερο εδάφιο του κανονισμού (ΕΕ) αριθ. 600/2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 84.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).
   
      (3)  Κατ' εξουσιοδότηση κανονισμός (ΕΕ) 2017/589 της Επιτροπής, της 19ης Ιουλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα τα οποία προσδιορίζουν τις οργανωτικές απαιτήσεις των επιχειρήσεων επενδύσεων που διενεργούν αλγοριθμικές συναλλαγές (βλέπε σελίδα 417 της παρούσας Επίσημης Εφημερίδας).